King bommet på straffe, så scoret han hattrick: - Jeg var sint

Joshua King ble helten for Bournemouth mot West Ham.

Tre fingre i været for tre scoringer for Joshua King. Peter Nicholls / X01095

11. mars 2017 18:02 Sist oppdatert 11. mars 2017

Bournemouth - West Ham 3–2

Joshua King er kongen av Bournemouth.

Han hadde allerede scoret to mål - OG bommet på straffe - mot West Ham lørdag, da kampen sto og vippet på 2–2.

Rett før slutt startet han en mønsterkontring for hjemmelaget på Vitality stadium. Det ble avsluttet av Jack Wilshere, som skjøt på keeper. På returen sto Joshua King og satte inn sitt tredje for kvelden.

Scoringen ble også veldig viktig. Den sendte Bournemouth opp på 30 poeng, og har med det seks poeng ned til nedrykksplass.

– Jeg var litt sint, for jeg kunne ha scoret fire-fem mål om jeg ikke hadde bommet på straffen. Men jeg er glad for å hjelpe laget til tre poeng, sa King etter kampen ifølge NTB.

– Jeg kan ikke beskrive hvor viktig denne seieren er for oss. Vi har slitt i 2017, så det er veldig godt å ta tre poeng, sa King

Joshua King var lørdagens store mann i Bournemouth. Steven Paston / TT / NTB Scanpix

– Dette er den beste dagen han noen gang har hatt. Det er den største dagen i hans liv fotballmessig, sa Erik Thorstvedt i TV 2-studio.

Dagens tre scoringer gjør at nordmannen er oppe på elleve scoringer. Det har ingen Bournemouth-spiller klart tidligere, ifølge Opta.

King har nå åtte mål på sine siste sju kamper, og ni på sine siste ti i Premier League. Han er på tiendeplass på toppscorerlista i Premier League, bare ett mål bak Sergio Aguero og Sadio Mané.

Les også Sundby parkerte Niskanen på sisterunden og vant folkefesten

Den siste nordmannen som scoret et hattrick i Premier League, var John Carew. Det var i februar 2008, da hans Aston Villa slo Newcastle 4–1.

King ble med det den sjette nordmannen i historien til å score hattrick. Det er godt nytt kun 14 dager før Lars Lagerbäck får sin første kamp som norsk landslagssjef mot Nord-Irland.

Håvard Nordtveit var ikke i troppen til West Ham.

Omar Elabdellaoui spilte hele kampen da Hull slo Swansea 2–1 på hjemmebane.

Saken oppdateres